עובדיה חממה

עובדיה חממה (נולד ב-24 באוקטובר 1964) הוא זמר ומלחין ישראלי.

 ביוגרפיה 
חממה נולד וגדל בגבעתיים, והחל לנגן בגיטרה בתקופת התיכון. במהלך שירותו הצבאי העמיקה התעניינותו במוזיקה, ובעת שריצה עונש ריתוק למחנה של חודש החל לראשונה לכתוב ולהלחין שירים. יחד עם זאב נחמה ויאיר גת - חברו לשירות הצבאי, הקים בשנת 1985 את להקת מוסקבה - להקת מחאה שבגלגולה המאוחר נקראה אתניקס.

בעקבות לחץ אביו ללמוד באוניברסיטה עזב חממה את הלהקה ב-1986 והתמקד בלימודים לתואר בגאוגרפיה ותואר ראשון כללי במדעי הרוח (בעיקר פילוסופיה יהודית וכללית), ובמקביל המשיך לעסוק במוזיקה. בסוף השנה הקליט שיר סולו ראשון, "מה קרה לדנה?!", שלא זכה להצלחה ניכרת.

 קריירה 
עם פסיעותיו הראשונות בקריירה, זכה חממה להערכת המבקרים, אך אלבומיו נמכרו במספר קטן של עותקים. מלבד השמעות מעטות בתוכניות של יואב קוטנר ושל אהוד מנור, תחנות הרדיו המרכזיות מיעטו להשמיע משיריו של חממה והוא לא היה מוכר בציבור. לאורך השנים הקפיד חממה להקדיש לילה אחד בשבוע להקלטות בלבד. תרמה להיותו אלמוני העובדה שחממה לא הופיע כלל.

המצב השתנה לחלוטין עם צאת עיבודו של חממה לפיוט "אנא בכוח", שנכלל באלבומו החמישי "שמיים וארץ" ויצא ב-2006. שיר זה, שאהוד בנאי השתתף בו בשירה, הושמע רבות ברדיו והפך ללהיט גם בגלגלצ. כהפגנת סולידריות הופיע חממה בהופעה פומבית ראשונה עם כלל הלהקה ביום הזיכרון לחללי מערכות ישראל ה'תשס"ז, באירוע המרכזי של ארגון זוכרים בבנייני האומה בירושלים. האלבום "שמיים וארץ" אותו הפיק חממה, כלל 18 שירים שאת רובם הוא כתב, הלחין ועיבד, ומשתתפים בו אמנים אורחים, ביניהם: גד אלבז, איציק אשל, גיל עקיביוב, ניסים מולגן ואהוד בנאי. בספטמבר 2007 הגיע האלבום למעמד אלבום זהב, ובמקביל זכה חממה בפרס משרד החינוך והתרבות בתחום הזמר העברי לשנת 2007 בקטגוריית מלחין השנה.

בנימוקי השופטים להענקת פרס שר התרבות נכתב:

באפריל 2008 יצא לאור "לילה טוב" אלבום שירי ערש לפעוטות במשותף עם שרון רוטר. באוגוסט של אותה שנה הופץ הסינגל הראשון "אל נא רפא נא לה" מתוך האלבום השביעי "כשהנשמה מאירה" שהופיע ב-2009. באלבום התארחו אהוד בנאי, שלמה בר, ארז לב ארי, אילן דמרי (המדרגות), גד אלבז, גיל עקיביוב, האחים איציק ואבישי אשל, שלומי שבן, חמי רודנר ועוד. האלבום כלל את השיר "הבט משמים וראה" בו שיחזר חממה ניגון מתקופת השואה לבקשתו של ניצול השואה דוד פרידמן שגם השתתף בשירה. בשיר התארח גם שולי רנד, דור שני לניצולי שואה.

בשנת 2011 יצא לאור האלבום "מרחבים" אלבום שכולו לחנים של חממה לשירתו של הרב קוק. באלבום התארחו ברי סחרוף, גבי שושן, ארז לב ארי, יוסי פרץ, יוסי אזולאי גד אלבז, אלברט עמר, זאב נחמה ויאיר גת. האלבום הושק במופע בתיאטרון גבעתיים בו ארח חממה עם חברי להקתו הקבועים ואת ארז לב ארי וברי סחרוף.

בשנת 2013 יצא לאור "הנוצה", פרויקט שירי הגאולה של חממה וחברו לדרך גיל עקיביוב. מתוך האלבום בלטו שיר הנושא "מטה" וכן "שנה חדשה", (בשיר זה ניגן בתופים חזי חממה, אחיו הצעיר של עובדיה). האלבום הושק במופע בו חממה וגיל עקיביוב ארחו את ארז לב ארי וחמי רודנר.

בשנת 2014 יצאו לאור שני סינגלים שהלחין: "אפשר לתקן" בביצוע טל גורדון, ודואט של קרני פוסטל ושרון רוטר בשם "דמעותיך". באותה שנה, יצאו מספר סינגלים מתוך האלבום "שירת הארץ". אחד הסינגלים, "ירושלים (השלום והיופי)", נכתב במיוחד ליום ירושלים 2014 על פי הזמנת משרד ההסברה, והושר בעצרת הממלכתית בגבעת התחמושת. החל משנה זו, החל חממה להעלות בדף הפייסבוק שלו מדרש מוזיקלי מקורי - שילוב של מדרש ושירה, בהשראת פרשת השבוע. בנוסף, החל להעביר כיתת אמן במסגרות חינוכיות שונות.

בספטמבר 2017 הוציא את האלבום "תפילת האדם", בו שיתף פעולה עם הזמר יהורם גאון. שיר ראשון מתוך הפרויקט הנ"ל "אהבה" יצא לאור באוגוסט 2016.

באוגוסט 2019 חממה עיבד, הפיק והשלים את היצירה "ובכן צדיקים", השיר של דביר שורק שנרצח בפיגוע טרור. שירו נשלח כהודעת וואטסאפ לחבר. חממה התרגש מהשיר ויחד עם שחר שורק, אחיו של דביר, השלימו את השיר שזכה גם לקליפ. באותה שנה, הוציא את השיר "בשבילך נברא עולם" בו הוא אירח את הזמר אבי בניון.

בסוף שנה זו, יצאו הסינגלים הראשונים מתוך האלבום ה-12 של חממה שיצא לאור בתחילת 2020 - "והיה לארז אדיר", משירי המשורר ארז אורבך שנרצח בפיגוע ב-2017.

במרץ 2020, חממה הוציא לאור את "הכתר", שיר שנכתב כשנתיים קודם. במהלך שנה זו, יצאו לאור הסינגלים הראשונים מתוך האלבום ה-13, "הצימאון", אלבום אירוח שני (אחרי מרחבים) מלחניו של חממה למילותיו של הרב אברהם יצחק הכהן קוק. בין הסינגלים באלבום: "קדושת השבת" עם מיכה ביטון, "הנאום" עם אהרון רזאל, "כשאדם פועל", "ארץ ישראל" עם מניין קולות, "חבל לאחוז", ו"מקיימי העולם". האלבום ובו 17 שירים, יצא לאור באוגוסט 2021 והשתתפו בו בנוסף לאלו שהשתתפו בסינגלים, אילן דמרי אבישי אשל וארז לב ארי. 

בשנים האחרונות, חממה הוציא סינגלים שונים ומגוונים שזכו לקליפים מאויירים, דואט עם חני ליבנה בשם "המתק לי חסד", ושירים נוספים מתוך האלבום האחרון של גבי שושן ז"ל שלא הושלם בעקבות מותו.

משנת 2022, מופיעים חממי וארז לב ארי במופע משותף: "מאנה אפנה ועד לאנא בכח", בו מספרים את הסיפורים שמאחורי שיריהם.

במהלך שנת 2023 הוציא לאור מספר סינגלים, בצל המחאה נגד הרפורמה המשפטית וטבח שבעה באוקטובר, ביניהם: "אור בתוך החושך", "השנה השחורה", "להישאר ביחד" ו"כנוס את כל היהודים".

בשנת 2025, הוציא את האלבום "פרק תנ"כי".

במקביל ליצירתו המוזיקלית, חממה משמש כמנכ"ל בעסק המשפחתי - חברת "אחים חממה ושו"ת בע"מ".

 דיסקוגרפיה 
 ברח! (1991)
 שני אנשים (2000)
 אפקט החממה (2002)
 הטוב ינצח בסוף (2004)
 שמים וארץ (2006)
 לילה טוב (2008)
 כשהנשמה מאירה (2009)
 מרחבים (2011)
 הנוצה (2013)
 תפילת האדם (2017)
המדרשיר (2019)
והיה לארז אדיר (2020)
 הצימאון (2021)
 פרק תנ"כי (2025)

קישורים חיצוניים 

 יוסי חרסונסקי, ביקורת על "שמים וארץ", אתר "חרסונסקי מיוסיק"






 עובדיה חממה באסופת "מלחיני משוררים ישראלים" בעריכת דודו אלהרר, האתר של נילי דגן

הערות שוליים

קטגוריה:זמרים ישראלים
קטגוריה:זמרים השרים בעברית
קטגוריה:ישראלים שנולדו ב-1964